Robert Skov er ifølge tyrkiske medier en eftertragtet herre i Fenerbahce. FC København-manager Ståle Solbakken afviser og siger, at Skov skal til en større adresse, når tid er.

Flere tyrkiske medier har i de seneste dage berettet, at den tyrkiske storklub Fenerbahce er klar til at forsøge at få fingre i FC Københavns Robert Skov.

Ifølge flere medier - blandt andre Fotomac - har Fenerbahce afsat et beløb på mellem 45 og 52 millioner kroner, som altså skal få FCK til at sælge Skov til den skrantende storklub, som er under nedrykningsstregen i den tyrkiske liga.

FC København-manager Ståle Solbakken afviser dog, at et salg er undervejs.

- Det er helt nye rygter for mig. Jeg tror aldrig, at Robert Skov kommer til at skifte til Fenerbahce. Jeg tror, han skifter til en mere prominent adresse end det, siger Ståle til bold.dk.

Er der kommet et konkret bud fra Fenerbahce?

- Det kommenterer jeg ikke, men Robert Skov kommer ikke til at skifte til dem, siger FCK-manageren.

Kan I mærke interessen for Robert Skov?

- Ja, det kan vi, men det er ikke bare ham, der er interesse for. Vi har mange spillere, der har gjort det godt, så derfor mærker vi interesse for mange, siger Ståle og fortsætter.

- Muligheden for at Robert bliver solgt denne vinter er minimal. Vi har hele tiden sagt, vi gerne vil holde sammen på den nuværende trup, så med mindre der kommer et gigantisk tilbud, der er umuligt at sige nej til, så sælger vi ham ikke.

bold.dk har ligeledes talt med Robert Skovs agent Jens Ørgaard, som var ganske klar i spyttet, da han blev præsenteret for de tyrkiske rygter.

- Det har jeg ingen kommentarer til, siger Jens Ørgaard.

Fenerbahce har ifølge de tyrkiske medier et samlet transferbudget på omtrent 82 millioner kroner, og en stor del af det budget skulle altså angiveligt være afsat til Robert Skov.

Martin Schmidt / Nicolai Skovsgaard Tøfting

Abonnement til F.C. Københavns hjemmekampe - Fast adgang fra 79 kr./md.* (*6 md. binding / min. 474 kr.)